
Pl-x 658/2011


AVIZ

asupra

propunerii legislative privind modificarea Ordonanţei de Urgenţă nr.111 din 8 decembrie 2011 privind concediul şi indemnizaţia lunară pentru creşterea copiilor
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea Ordonanţei de Urgenţă nr.111 din 8 decembrie 2011 privind concediul şi indemnizaţia lunară pentru creşterea copiilor, trimisă cu adresa nr. Pl-x 658 din 22 noiembrie 2011, înregistrată cu nr.31/1118 din 23 noiembrie 2011. 
Propunerea legislativă a fost respinsă de Senat, în şedinţa din 14 noiembrie 2011, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare.

Iniţiativa legislativă are ca obiect de reglementare modificarea Ordonanţei de Urgenţă nr.111 din 8 decembrie 2011 privind concediul şi indemnizaţia lunară pentru creşterea copiilor, în vederea amânării datei de aplicare a actului normativ de bază, respectiv, de la 1 ianuarie 2011 la 1 octombrie 2011.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut propunerea legislativă în şedinţa din 6 decembrie 2011.

Membrii comisiei au examinat iniţiativa legislativă supusă avizării, expunerea de motive, punctul de vedere al Guvernului României conform căruia Guvernul nu susţine adoptarea propunerii legislative şi avizul negativ al Consiliului Legislativ, aviz transmis cu adresa nr. 576 din 23 mai 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative întrucât este încălcată dispoziţia art.138 alin.(5) din Constituţia României, republicată, care prevede că: “Nici o cheltuială bugetară nu poate fi aprobată fără stabilirea sursei de finanţare”. În acelaşi sens, art.15 alin.(1) din Legea nr.500/2002 privind finanţele publice, cu modificările ulterioare, prevede că: “În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”. Propunerea de modificare a datei începerii aplicării actului normativ creează un vid legislativ de 9 luni, între 1 ianuarie 2011 şi 30 septembrie 2011, care nu ar putea fi acoperit decât abrogarea abrogării pentru a deveni ultraactivă până la data de 1 octombrie 2011, ceea ce este inacceptabil. Modificarea începerii aplicării unui act normativ nu mai poate avea loc după ce a început aplicarea acestuia.
În raport de obiectul şi conţinutul reglementării, iniţiativa legislativă face parte din categoria legilor organice.

    SECRETAR,

